O comună din Covasna a devenit cea mai nouă stațiune turistică din România, deși nici măcar autoritățile locale nu se așteptau. Asta pentru că nu există condiții pentru vizitatori, iar localitatea nu arată așa cum s-ar aștepta chiar și cei mai nepretențioși dintre turiști.
Este vorba despre comuna Sita Buzăului, aflată la aproximativ 4 kilometri de Întorsura Buzăului, în județul Covasna. Alături de alte 13 localități din România a fost desemnată stațiune turistică de interes local. Primăria nu se aștepta la această schimbare, deși chiar autoritățile locale au depus dosarul.
Chiar dacă se află într-o zonă extraordinară, cu peisaje greu de egalat, localitatea se confruntă cu diverse probleme. În special, drumurile nemodernizate, pline de gropi, trotuarele neamenajate și lipsa locurilor de cazare sunt principalele lipsuri din comună.
Autoritățile locale au declarat pentru Antena 3 CNN că nu au făcut prea multe investiții, în ultimii ani, invocând un motiv halucinant. Reprezentanții Primăriei spun că au vrut mai întâi să vadă dacă localitatea va deveni stațiune turistică.
Pe de altă parte, primarul susține că în curând vor începe investițiile. "Consider că suntem undeva la 50%. De acum încolo vom începe o promovare ca în orice localitate. Avem o localitate curată, amenajată, dar nu este suficient", a transmis primarul Nicolae Stoica, potrivit sursei citate.
Localitatea din județul Covasna va avea de punctat anumite condiții obligatorii. Șoselele vor trebui modernizate și marcate cu semne de circulație. Totodată, autoritățile vor fi nevoite să asigure transport comun între stațiune și gară, dar și asistență medicală, punct de prim-ajutor, punct de informare turistică, locuri de promenadă, etc.
Statutul de stațiune turistică oferă posibilitatea de dezvoltare a localităților, care trebuie să gândească o strategie de dezvoltare turistică. În acest mod vor fi atrași investitori și vor fi acordate finanțări pentru creșterea potențialului unei zone.
Cei care ajung în comuna Sita Buzăului pot vizita mai multe obiective turistice, care sunt specificate și pe site-ul primăriei. Printre acestea se numără Mânăstirea Sita Buzăului, Cascada Urlătoarelor situată în Munții Ciucaș, aflați lângă localitatea.
În apropiere de Sita Buzăului există Barajul şi Lacul de acumulare Siriu, Lacul Vulturilor sau Lacul fără Fund, așa cum mai este cunoscut. De asemenea, turiștii pot vizita Rezervaţia naturală "Valea Zimbrilor" aflată în Vama Buzăului.